A la recerca de 5.000 tones de menjar | Catalunya | EL PAÍS Catalunya
Un exèrcit de 25.000 voluntaris engega el Gran Recapte anual del Banc d’Aliments
Barcelona 27 NOV 2015 - 14:46	CET
Gran recapte d'aliments al mercat del Ninot. G. Battista
El mercat del Ninot, en ple Eixample barceloní, ha estat el punt escollit aquest any per donar el tret de sortida a la gran campanya de recollida de menjar que fan anualment els quatre bancs d'aliments catalans. La meta per a aquesta edició són 5.000 tones. Els protagonistes anònims d'aquesta iniciativa són els 25.000 voluntaris que la fan possible i que des d'avui, vestint un peto blau o verd, custodien les caixes de cartró que hi ha en 2.500 punts de recepció d'aliments.
El punt del tradicional mercat ha estat el primer a obrir, a les 9 del matí. Després de l'acte protocol·lari, els discursos i la música del grup Macedònia, han quedat les voluntàries. “Són dos dies de campanya, tenim la sort que a Catalunya ens agrada molt col·laborar”, assegura una de les col·laboradores. A primera hora poques persones s'hi acostaven, però s'esperava que la jornada s'animés a mesura que s'acostava el migdia. “És un repte que la ciutadania ha d'assumir, perquè els necessitem. Que la gent que pugui no doni només un quilo d'arròs, sinó tres o quatre. Necessitem que ens ajudin molt”, ha insistit Eduard Arruga, president del Banc.
Entitats com el Casal Loyola , l'Escola d'Hostaleria CETT o la Vedruna han prestat el seu temps per col·laborar amb el Gran Recapte. La jornada continuarà dissabte en diversos supermercats i mercats públics de tot Catalunya. Diumenge començarà una altra tasca encara més titànica i anònima: classificar tot el material per després portar-lo als Bancs, que al seu torn contacten amb les entitats socials que fan els repartiments. Només a Barcelona es tracta de 352 entitats, que arriben a més de 152.000 persones.
Des de l'entitat demanen que les persones que hi vulguin col·laborar portin llet, oli, llegums cuits i conserves de peix o carn.